WTI ร่วงหลุด 74 เหรียญ วิตกเศรษฐกิจถดถอย
ราคาน้ำมัน WTI ดิ่งเกือบ 4% หลุด 74 เหรียญ กังวลภาวะเศรษฐกิจถดถอย พร้อมหวั่นผู้ติดเชื้อโควิด-19 ในจีนพุ่งกดดันเศรษฐกิจชะลอตัว ฉุดดีมานด์ลดลง
ราคาน้ำมัน WTI ดิ่งเกือบ 4% หลุด 74 เหรียญ กังวลภาวะเศรษฐกิจถดถอย ฉุดดีมานด์ลดลง
4 ม.ค. 2566

ผู้สื่อข่าวรายงานว่า สัญญาน้ำมันดิบ WTI ร่วงลงอย่างต่อเนื่อง ล่าสุดดิ่งลงเกือบ 4% หลุดระดับ 74 ดอลลาร์ ท่ามกลางความกังวลเกี่ยวกับภาวะเศรษฐกิจถดถอย รวมทั้งการพุ่งขึ้นของจำนวนผู้ติดเชื้อโควิด-19 ในจีน
โดย ณ เวลา 22:00 น.ตามเวลาไทย สัญญาน้ำมันดิบเวสต์เท็กซัส (WTI) ส่งมอบเดือนก.พ. ซึ่งมีการซื้อขายที่ตลาด NYMEX ลบ 2.94 ดอลลาร์ หรือ 3.82% สู่ระดับ 73.99 ดอลลาร์/บาร์เรล
ด้าน นางคริสตาลินา จอร์เจียวา ผู้อำนวยการกองทุนการเงินระหว่างประเทศ (IMF) เตือนว่า เศรษฐกิจโลกในปี 2566 จะเผชิญกับสถานการณ์ที่ยากลำบากมากขึ้น โดยเศรษฐกิจโลกราว 1 ใน 3 จะเข้าสู่ภาวะถดถอย
“สำหรับปี 2566 จะเป็นปีที่ยากลำบากมากกว่าปี 2565 เพราะกิจกรรมทางเศรษฐกิจของสหรัฐ สหภาพยุโรป และจีนชะลอตัวลงพร้อมกัน โดยในปี 2564 เศรษฐกิจจีนขยายตัวต่ำกว่าเศรษฐกิจโลก ซึ่งนับเป็นครั้งแรกในรอบ 40 ปี ส่วนในปี 2566 เราคาดว่ายอดการติดเชื้อโควิด-19 ในจีนจะพุ่งขึ้นอย่างรุนแรงในอีกไม่กี่เดือนข้างหน้า ซึ่งจะส่งผลกระทบต่อเศรษฐกิจจีน และฉุดรั้งเศรษฐกิจทั้งในภูมิภาคเอเชียและทั่วโลก” นางจอร์เจียวาให้สัมภาษณ์ในรายการ “Face the Nation” ทางสถานีโทรทัศน์ CBS เมื่อวันอาทิตย์ที่ผ่านมา
ขณะเดียวกัน ราคาน้ำมันได้รับผลกระทบ หลังจากจีนประกาศเพิ่มโควตาส่งออกผลิตภัณฑ์น้ำมันในปีนี้ ซึ่งตลาดมองว่าเป็นสัญญาณบ่งชี้อุปสงค์ที่อ่อนแอภายในประเทศ
อย่างไรก็ตาม นักลงทุนจับตาการเปิดเผยตัวเลขสต็อกน้ำมันดิบสหรัฐของสถาบันปิโตรเลียมอเมริกา (API) ในวันนี้ ขณะที่สำนักงานสารสนเทศด้านการพลังงานของรัฐบาลสหรัฐ (EIA) จะเปิดเผยในวันพรุ่งนี้ โดยนักวิเคราะห์คาดว่าสต็อกน้ำมันดิบสหรัฐเพิ่มขึ้น 2.2 ล้านบาร์เรลในสัปดาห์ที่แล้ว